Diari Oficial de la Generalitat Valenciana


Sumari del DOGV 6513, del 04-05-2011 (2011/5007)

RESOLUCIÓ de 30 de març de 2011, de la presidenta de Teatres de la Generalitat Valenciana, per la qual es convoca un concurs públic per a la concessió d'ajudes al sector de la dansa de la Comunitat Valenciana durant l'any 2011.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6513

Data del DOGV
:   04-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/5007


Data del document
:   30-03-2011

Organisme emissor
:   Teatres de la Generalitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de març de 2011, de la presidenta de Teatres de la Generalitat Valenciana, per la qual es convoca un concurs públic per a la concessió d'ajudes al sector de la dansa de la Comunitat Valenciana durant l'any 2011. [2011/5007]
El Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV del 13.03.1994), establix com a finalitat de l'ens el desplegament i l'execució de la política cultural de la Generalitat en el camp de les arts escèniques, i molt especialment en els sectors del teatre i la dansa.
Entre les funcions assignades a Teatres de la Generalitat (TGV) es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals i de dansa, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat.
Així, TGV convoca les presents ajudes a fi de contribuir a consolidar el sector de la dansa per mitjà d'ajudes a la producció o la gira d'empreses de dansa i d'ajudes a entitats sense ànim de lucre.
Per tot això, fent ús de les facultats que em conferix l'article 5 del Decret 36/1994, de 21 de febrer, del Consell, pel qual s'aprova el reglament orgànic i funcional de l'ens públic TGV, i d'acord amb el que disposa la Llei 38/2003, de 17 de novembre, General de Subvencions, resolc:
Primer
Convocar un concurs públic per a la concessió d'ajudes al sector de la dansa de la Comunitat Valenciana durant l'any 2011, i aprovar les bases i els annexos pels quals es regixen estes ajudes, que s'inclouen com a annexos en esta resolució.
Segon
L'import global màxim de les ajudes és de dos-cents vint-i-cinc mil euros (225.000 €), que s'han de pagar a càrrec dels crèdits del capítol IV, línia de subvenció SE000049, del pressupost de l'ens públic TGV per a l'any 2011.
Tercer
La present convocatòria d'ajudes no necessita ser notificada a la Comissió Europea, ja que no complix tots els requisits de l'article 107.1 del Tractat de Funcionament de la Unió Europea, atés que s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres.
Quart
La present resolució té efectes des del mateix dia de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es pot presentar potestativament un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 30 de març de 2011.- La presidenta de Teatres de la Generalitat: Trinidad María Miró Mira.
ANNEX I
Bases reguladores de la convocatòria pública per a la concessió d'ajudes al sector de la dansa de la Comunitat Valenciana durant l'any 2011.
CAPÍTOL I
Disposicions generals
1. Objecte i finalitat
L'objecte de les ajudes és contribuir al manteniment i la consolidació de la dansa professional a la Comunitat Valenciana a través de la potenciació de les diferents activitats que es realitzen en el sector, amb la finalitat última que la ciutadania puga disposar d'una oferta diversificada i de qualitat.
2. Règim de les ajudes
2.1. El procediment de concessió de les ajudes s'ha de tramitar en règim de concurrència competitiva, d'acord amb els criteris de valoració fixats en les presents bases per a cada modalitat d'ajuda.
2.2. Esta convocatòria es regix per les bases presents i per la resolució que les aprova, i, a més, per la Llei d'Hisenda Pública de la Generalitat Valenciana, la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006.
3. Consideració d'ajuda de minimis
Les ajudes concedides mitjançant esta resolució s'acullen al règim de minimis establit en el Reglament (CE) número 1998/2006 de la Comissió, de 15 de desembre de 2006 (DOUE núm. L 379, de 28.12.2006), relatiu a l'aplicació dels articles 107 i 108 del Tractat a les ajudes de minimis.
En cap cas estes ajudes poden superar l'import màxim total per beneficiari de 200.000 € durant un període de tres exercicis fiscals, ni individualment ni com a resultat de l'acumulació d'altres ajudes de minimis concedides al mateix beneficiari, d'acord amb el que establix el Reglament (CE) número 1998/2006 de la Comissió.
Sense perjuí de l'anterior, és possible l'acumulació d'un altre tipus d'ajudes per a la mateixa acció subvencionada, llevat que l'acumulació conduïsca a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
4. Modalitats i imports
4.1. La convocatòria present comprén les modalitats d'ajudes següents:
a) Ajudes a la producció o les gires d'empreses de dansa.
b) Ajudes a entitats sense ànim de lucre.
4.2. L'import global màxim de les ajudes és de 250.000 euros, que s'han de distribuir entre les modalitats esmentades segons les quantitats següents:
a) Per a la modalitat d'ajudes a la producció o les gires, 207.000 euros.
b) Per a la modalitat d'ajudes a entitats sense ànim de lucre, 18.000 euros.
4.3. Dins dels límits pressupostaris i d'acord amb els criteris que establixen les presents bases, les ajudes s'han de destinar a sufragar les despeses corrents generades per les activitats objecte del projecte. Les ajudes no poden destinar-se a inversions ni a adquisicions patrimonials.
5. Beneficiaris
5.1. Dins dels límits pressupostaris i d'acord amb les condicions i els criteris que establixen les presents bases, poden ser beneficiàries d'estes ajudes les persones físiques i jurídiques professionals de la dansa establides en un estat membre de la Unió Europea o de l'Espai Econòmic Europeu, sempre que disposen d'un establiment permanent a la Comunitat Valenciana, que complisquen els requisits específics indicats per a cada modalitat d'ajuda i que realitzen les actuacions previstes en cada cas durant l'any 2011.
5.2. No poden obtindre la condició de beneficiari les persones o entitats que incórreguen en les prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE de 18.11.2003). La justificació de no incórrer-hi s'ha de fer amb una declaració responsable inclosa en l'annex III.
6. Sol·licituds. Requisits generals i normes de tramitació
6.1. El termini de presentació de sol·licituds és de 20 dies hàbils comptadors des de l'endemà de la publicació de la convocatòria present en el Diari Oficial de la Comunitat Valenciana.
6.2. Els models d'impresos normalitzats (sol·licituds i la resta de documentació) estan disponibles en la web de TGV (http://teatres.gva.es) i a les dependències de l'ens. Les sol·licituds s'han de formalitzar segons el model d'instància que s'adjunta en l'annex II d'esta convocatòria, i s'han de dirigir a TGV.
6.3. Les sol·licituds es poden presentar al registre de TGV (Teatre Principal, c/ Poeta Querol, s/n, València), al registre general de la Conselleria de Cultura i Esport, i als registres de les Direccions Territorials de Cultura i Esport de València, Castelló i Alacant. Igualment, es poden utilitzar qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que la sol·licitud s'envie per correu certificat, s'ha de presentar a l'oficina de correus en un sobre obert, a fi que en la capçalera del primer full del document es faça constar amb claredat el nom de l'oficina i la data i el lloc d'admissió.
Les Direccions Territorials de Cultura i Esport han de remetre les sol·licituds d'ajuda a TGV en el termini màxim de 10 dies comptadors des de l'endemà del dia en què acabe el termini de presentació de sol·licituds.
6.4. Les sol·licituds s'han d'acompanyar de la documentació següent, subscrita pel sol·licitant (original o còpia compulsada):
a) Documentació acreditativa i identificativa del sol·licitant i, si és el cas, del seu representant legal (poder o, si escau, certificat de l'acord, adoptat per l'òrgan de govern corresponent, en què s'aprova sol·licitar l'ajuda i es faculta el representant per a subscriure'n la petició). A més, s'ha d'aportar l'alta en l'impost d'activitats econòmiques en l'epígraf corresponent a l'activitat per a la qual se sol·licita la subvenció, així com l'últim rebut de l'impost, si escau, o una declaració jurada de l'exempció de pagar-lo. No s'ha de presentar la documentació relacionada en este punt si ja figura en el registre administratiu d'empreses i associacions de caràcter teatral de la Comunitat Valenciana gestionat per TGV. Si TGV no tinguera constància de la dita documentació, requeriria l'interessat perquè, en el termini concedit per a la correcció de defectes, aportara la documentació necessària.
b) Les empreses i associacions han d'estar inscrites en el registre administratiu d'empreses i associacions de caràcter teatral de la Comunitat Valenciana, i han d'indicar en la sol·licitud el número d'inscripció. En cas de no estar-hi inscrites, han de presentar el justificant d'haver sol·licitat la inscripció.
c) Declaració per la qual se certifica que la documentació depositada en el registre administratiu d'empreses i associacions de caràcter teatral de la Comunitat Valenciana es troba vigent i actualitzada i que les dades que figuren en l'expedient no han variat (annex III).
d) Per a assegurar el compliment de les condicions establides en la base 3, els sol·licitants han de presentar una declaració de totes les ajudes públiques obtingudes o sol·licitades per als mateixos costos subvencionables, així com de les ajudes de minimis rebudes durant els dos exercicis fiscals anteriors i durant l'exercici fiscal en curs (annex IV).
e) Dades bancàries on es vol rebre l'ajuda en cas de concessió, les quals s'han d'indicar en la sol·licitud. És necessari que el titular del compte corrent siga el sol·licitant de la subvenció.
f) Declaració amb la relació i l'import de totes les subvencions, les ajudes, els ingressos o els recursos sol·licitats o concedits per altres administracions o ens públics o privats, que financen les activitats subvencionades, a l'efecte del que preveuen els articles 14 i 19 de la Llei 38/2003, General de Subvencions (annex III).
g) Documents específics de cada modalitat d'ajuda que s'indiquen en els capítols següents d'estes bases. Els pressupostos s'han de presentar necessàriament omplint els models disponibles en la pàgina web i les dependències de TGV. Tota la documentació ha d'estar subscrita pel sol·licitant.
6.5. Conforme a l'article 22 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè TGV obtinga, de forma directa i a través de certificats telemàtics, l'acreditació que està al corrent en les seues obligacions tributàries (estatals i autonòmiques) i amb la Seguretat Social en els termes que preveuen els articles 18 i 19 del reial decret mencionat. No obstant això, el sol·licitant pot denegar-ne expressament el consentiment, cas en què haurà d'aportar els certificats acreditatius de les dites circumstàncies.
6.6. Si la sol·licitud no inclou totes les dades exigides o hi falta documentació, a excepció de la documentació prevista en l'apartat 6.5.g, es requerirà l'interessat perquè en el termini de 10 dies hàbils corregisca estos defectes, amb la indicació que si no ho fa, es considerarà que ha desistit de la petició, després de dictar la resolució corresponent en els termes previstos en l'article 42, tal com establix l'article 71, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La documentació específica establida en cada modalitat d'ajuda, a què fa referència l'apartat 6.5.g, ha de presentar-se inexcusablement en el termini previst per a la presentació de les sol·licituds en l'apartat 6.1, i si no es fa, es considerarà que s'ha desistit de la petició.
6.7. En tot cas, la direcció general de TGV pot requerir als sol·licitants que proporcionen qualsevol informació aclaridora que resulte necessària per a la gestió de la sol·licitud.
6.8. Només s'admet una sol·licitud d'ajuda per peticionari, tant de la mateixa modalitat com d'una altra diferent. En el cas que es presente més d'una sol·licitud, no se n'admetrà cap.
7. Procediment de concessió: instrucció i resolució
7.1. La direcció general de TGV és l'òrgan competent per a l'ordenació i la instrucció del procediment de concessió. L'òrgan instructor, una volta realitzades les activitats d'instrucció pertinents, traslladarà els expedients a la comissió indicada en l'apartat següent.
7.2. Per a l'avaluació de les sol·licituds presentades, s'ha de constituir una comissió de valoració presidida per la direcció general de TGV, o per la persona en qui delegue, de la qual, a més, han de formar part fins a sis vocals designats per la direcció. El secretari d'esta comissió, amb veu però sense vot, l'ha de designar la direcció general de TGV entre el seu personal.
7.3. La comissió de valoració pot requerir als interessats totes les dades i acreditacions que consideren necessàries per a la correcta qualificació dels projectes.
7.4. La comissió de valoració haurà d'avaluar les sol·licituds d'acord amb els criteris, les formes i les prioritats de valoració establits en les bases presents per a cada modalitat d'ajuda, i haurà d'emetre un informe en què es concrete el resultat de l'avaluació efectuada. En eixe informe s'han d'especificar els criteris de valoració seguits, la valoració i la ponderació de les sol·licituds, i, basant-se en això, una prelació per orde de major a menor puntuació.
7.5. L'òrgan instructor, a la vista de l'expedient i de l'informe de la comissió, haurà de formular una proposta de resolució definitiva que elevarà a la presidència de TGV, que és la competent per a resoldre.
7.6. Les càrregues, els modes i les condicions de la subvenció s'han d'imputar al beneficiari, sense que puga oposar les excepcions que, si és el cas, deriven de les seues relacions jurídiques amb tercers.
8. Termini de resolució i notificació
8.1. El termini màxim per a resoldre i notificar la resolució del procediment és de sis mesos comptats des de la data en què tinga efectes la resolució d'esta convocatòria. Una vegada transcorregut eixe termini sense que s'haguera dictat ni notificat una resolució expressa, es consideraria desestimada la sol·licitud de l'ajuda, sense perjuí de l'obligació de resoldre, conforme a l'article 42 de la Llei 30/1992, de 26 de novembre.
8.2. La resolució del procediment s'ha de notificar als interessats únicament mitjançant la publicació en el Diari Oficial de la Comunitat Valenciana. Esta publicació substituïx la notificació, d'acord amb el que preveu l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
9. Publicació
La resolució de la convocatòria s'ha de publicar en el web de TGV ().
La publicació de la resolució en el Diari Oficial de la Comunitat Valenciana té l'efecte de publicitat de les subvencions establit en l'article 18 de la Llei General de Subvencions.
10. Obligacions dels beneficiaris
10.1. Els beneficiaris estan subjectes a les obligacions generals derivades de la normativa vigent sobre ajudes o subvencions públiques, en particular a aquelles a què fa referència l'article 14 de la Llei General de Subvencions.
10.2. En particular, els beneficiaris estan obligats a:
a) Comunicar per escrit a TGV, segons el model que s'adjunta com a annex V, l'acceptació de l'ajuda en un termini no superior al mes des de la publicació de la concessió de l'ajuda en el Diari Oficial de la Comunitat Valenciana. Transcorregut el dit termini sense rebre l'acceptació expressa, es considerarà que el beneficiari renuncia a l'ajuda i hi perdrà el dret.
b) Realitzar l'activitat que fonamenta la concessió de la subvenció d'acord amb el programa presentat durant l'exercici 2011 i justificar-ne la realització en el termini establit a l'efecte.
c) En el cas que es facen canvis en el projecte presentat, s'han de comunicar prèviament i per escrit a TGV.
d) Fer constar en tota publicació, fullet, programa, publicitat, etc., independentment del mitjà o suport emprats, incloent-hi els suports electrònics i digitals, el patrocini de la Generalitat. A este efecte, s'hauran d'inserir en un lloc preferent i destacat els logotips de TGV i de la Generalitat Valenciana, d'acord amb les normes d'identitat corporativa d'estes institucions. Els logotips estan disponibles en la pàgina web de TGV.
e) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com se sàpia, i en qualsevol cas abans de la justificació de l'aplicació donada als fons percebuts.
f) Conservar els documents justificatius de l'aplicació dels fons rebuts per a poder justificar la despesa i atendre les actuacions de comprovació i control.
g) Procedir al reintegrament dels fons percebuts en els casos previstos en l'article 37 de la Llei General de Subvencions.
h) Complir les obligacions que amb caràcter específic i per a cada modalitat es determinen en els capítols següents.
10.3. L'incompliment de les obligacions anteriors donarà lloc a l'exigència de les responsabilitats o sancions corresponents, d'acord amb la legislació vigent.
11. Justificació i pagament de les ajudes
11.1. El pagament de les ajudes es farà d'una sola vegada, sempre que l'activitat es realitze d'acord amb el programa presentat i se'n justifique correctament l'ús en el termini establit a l'efecte. Una vegada revisada i comprovada la justificació, es procedirà al pagament de la subvenció en els terminis establits legalment.
11.2. Tots els documents que servisquen per a justificar esta subvenció han de presentar-se a Teatres de la Generalitat fins al dia 20 de desembre de 2011, inclusivament. A partir d'eixe dia, el crèdit pressupostari quedarà anul·lat i es perdrà el dret a cobrar l'ajuda concedida. Tots els documents han d'estar subscrits pel beneficiari.
11.3. Els beneficiaris de les ajudes han de justificar l'activitat subvencionada retent un compte justificatiu de la despesa feta, que ha d'incloure, sota la responsabilitat del declarant, la documentació següent:
a) Memòria detallada de l'activitat realitzada i dels resultats obtinguts.
b) Memòria econòmica justificativa del cost de l'activitat realitzada, que ha de contindre:
- El pressupost final amb les desviacions efectuades i el desglossament de cada una de les despeses fetes. El pressupost final s'ha de presentar necessàriament seguint el model disponible en la pàgina web i les dependències de TGV.
- La relació detallada i numerada de les despeses aplicables a la subvenció, amb els justificants de les despeses i l'acreditació del pagament per l'import de la subvenció (original i fotocòpia).
-Relació detallada d'uns altres ingressos o subvencions que, si és el cas, hagen finançat l'activitat subvencionada amb indicació de l'import i la seua procedència.
c) Publicitat en mitjans de comunicació, fullets i cartells editats, on figure de forma visible el logotip del Centre Coreogràfic de TGV i de la Generalitat Valenciana.
En els casos en què la modalitat d'ajuda preveja l'estrena d'una obra i esta es faça durant el primer trimestre de l'exercici següent, la justificació a TGV de la publicitat i la certificació de l'estrena es posposarà a la data de l'estrena.
11.4. En el cas de coproduccions, les factures i la resta de documents justificatius de la despesa poden ser emesos a nom de qualsevol dels productors.
12. Despeses subvencionables
12.1. La justificació de l'ús de la subvenció concedida s'ha de fer acreditant les despeses directament relacionades amb l'activitat artística del projecte presentat.
12.2. Es consideren despeses subvencionables les que de manera indubtable responguen a la naturalesa de l'activitat subvencionada i es realitzen en l'exercici de 2011. Es consideren despeses realitzades les que siguen efectivament pagades abans de l'acabament del període de justificació. En cap cas el cost d'adquisició de les despeses subvencionables podrà ser superior al valor del mercat.
12.3. En cap cas són despeses subvencionables:
- L'adquisició de material inventariable i les adquisicions patrimonials.
- Els costos indirectes que no corresponguen al període en què efectivament es realitza l'activitat.
- Els impostos indirectes que siguen susceptibles de recuperació o compensació ni els impostos personals sobre la renda.
- Els interessos deutors dels comptes bancaris ni els interessos, els recàrrecs i les sancions administratives o penals.
13. Altres disposicions
13.1. L'import de les subvencions en cap cas pot ser d'una quantia que, aïlladament o en concurrència amb altres subvencions i ajudes d'altres administracions públiques o d'altres ens públics o privats, ingressos o recursos, supere el cost de l'activitat subvencionada.
13.2. De les economies que es puguen produir perquè algun beneficiari no accepte l'ajuda concedida, perquè hi haja alguna renúncia o es revoque una subvenció, o per qualsevol altre cas en aplicació d'allò indicat en les bases presents, se'n podrà disposar, prenent com a base l'informe de la comissió de valoració i a proposta de l'òrgan instructor, mitjançant una nova resolució de la presidència de TGV, per a incrementar la quantitat concedida a algun dels beneficiaris o per a incloure'n d'altres que, havent complit els requisits i obtingut la puntuació mínima requerida, no havien rebut ajuda, variant fins i tot les quantitats per a cada una de les diferents modalitats previstes en la base 4, així com el nombre màxim d'ajudes establit en cada una.
13.3. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, podran donar lloc a la modificació de la resolució de concessió.
En el supòsit de l'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, i en este cas es minorarà la quantitat que excedisca el cost final de l'activitat.
13. 4. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals, sense que, en cap cas, aïlladament o en conjunt, puguen superar el cost de l'activitat subvencionada.
13.5. Són procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, General de Subvencions, i en el cas d'incompliment de qualsevol dels requisits i obligacions estipulats en la present convocatòria.
En el cas d'incompliment parcial, la fixació de la quantitat que s'haurà de reintegrar s'ha de determinar aplicant el principi de proporcionalitat, sempre que l'activitat desplegada s'aproxime significativament al compliment total i els beneficiaris acrediten una actuació inequívocament tendent a la satisfacció dels seus compromisos.
CAPÍTOL II
Ajudes a la producció o les gires
SECCIÓ 1ª
Ajudes a la producció coreogràfica
14. Finalitat de la concessió
Les ajudes a la producció coreogràfica tenen com a finalitat el suport a la labor creativa de les empreses de dansa i l'increment qualitatiu dels espectacles de dansa produïts a la Comunitat Valenciana, amb la intenció de possibilitar a la ciutadania una oferta diversificada i de qualitat.
15. Activitat subvencionada
L'activitat objecte de subvenció són les produccions de dansa que es realitzen en l'exercici 2011, i les ajudes s'han de destinar a sufragar les despeses corrents generades per esta activitat inclosa en el projecte.
L'estrena de les produccions de dansa s'ha de fer en l'exercici 2011. Per circumstàncies excepcionals, l'estrena podrà fer-se en el primer trimestre de 2012, sense perjuí del compliment de les obligacions relatives a la justificació de l'ajuda establides en la present resolució.
16. Nombre d'ajudes
Dins dels límits establits en la base 4.2 per a esta modalitat d'ajudes, el nombre d'ajudes concedides no pot excedir les deu.
17. Beneficiaris
Poden sol·licitar estes ajudes les empreses professionals de dansa que disposen d'un establiment permanent a la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
18. Documentació específica
A més de la documentació establida en la base 6, a la sol·licitud d'esta modalitat d'ajuda s'han d'adjuntar:
a) Projecte detallat de la producció que es proposen realitzar el 2011, en què s'indiquen els ballarins, el vestuari, l'escenografia, el disseny d'il·luminació i la música, una sinopsi de la producció amb una extensió màxima de 10 línies i el lloc i la data prevista d'estrena.
Juntament amb el projecte, s'ha d'incloure un suport audiovisual del material coreogràfic sobre el qual s'ha de desplegar la producció, gravat en sala i d'una duració mínima de cinc minuts i màxima de deu, amb la finalitat que la comissió de valoració puga conéixer el llenguatge coreogràfic, la composició i la qualitat coreogràfica de la nova producció, o, si no és possible, un suport audiovisual del treball anterior.
b) Pressupost detallat dels costos de la producció. Així mateix, s'han d'indicar els fons propis i d'altres subvencions o recursos amb què es finance la producció a més de la subvenció sol·licitada a TGV. A més, s'hi ha d'especificar la partida destinada a contractacions artístiques, si és el cas, per dia de treball.
c) Memòria de les activitats artístiques realitzades durant el 2010, amb les produccions i les gires d'espectacles de dansa.
d) Informe sobre les contractacions artístiques i de tècnics fetes l'any 2010. L'acreditació de les contractacions s'ha de fer aportant les cotitzacions a la Seguretat Social fetes per l'empresa en l'exercici indicat (TC1, TC2 i, si escau, TC/19), i en el cas de servicis prestats per artistes o tècnics autònoms, les factures abonades.
e) Fitxa inclosa com a annex VI, degudament emplenada i firmada.
f) En el cas de coproduccions, a més s'han d'aportar:
- Sol·licitud firmada per cada una de les empreses coproductores.
- Documentació acreditativa de la identitat de cada productor, d'acord amb el que establixen les bases presents.
- Contracte de producció.
- Escrit firmat per tot els coproductors en què s'indiquen les despeses que assumix cada un i es designe un representant davant de l'administració, amb les dades bancàries per a l'abonament de la subvenció.
19. Criteris de valoració
19.1. La valoració de les sol·licituds presentades s'ha de fer d'acord amb la informació indicada en la base anterior i els criteris següents:
- Projecte de producció: fins a 70 punts. Es valoraran l'interés cultural i artístic del projecte, la viabilitat econòmica, l'adequació pressupostària i la implicació en el projecte de recursos humans de la Comunitat Valenciana (la participació de professionals, equips tècnics o artístics residents a la Comunitat Valenciana).
- Contractacions artístiques i de tècnics fetes el 2010: fins a 20 punts. En este apartat es valoraran fonamentalment els dies de contractació i el fet que la retribució s'adeqüe al mercat.
-Memòria de l'activitat artística: fins a 10 punts.
19.2. La concessió de les ajudes requerirà l'obtenció d'un mínim de 50 punts; si no s'arriba a esta puntuació, es desestimarà la sol·licitud d'ajuda.
SECCIÓ 2ª
Ajudes a les gires d'empreses de dansa
20. Finalitat de la concessió
Les ajudes a les gires d'empreses de dansa tenen com a finalitat facilitar l'exhibició dels espectacles de dansa, tant pel territori nacional com a l'estranger, i fomentar així la projecció de les companyies establides a la Comunitat Valenciana en l'àmbit nacional i internacional.
21. Activitat subvencionada
L'activitat objecte de subvenció són les gires que es realitzen preferentment fora de la Comunitat Valenciana i a l'estranger durant l'exercici de 2011, i les ajudes s'han de destinar a sufragar les despeses corrents generades per estes activitats incloses en el projecte.
22. Nombre d'ajudes
Dins dels límits establits en la base 4.2 per a esta modalitat d'ajudes, el nombre d'ajudes concedides no pot excedir les huit.
23. Beneficiaris
Poden sol·licitar estes ajudes les empreses professionals de dansa que disposen d'un establiment permanent a la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
24. Documentació específica
A més de la documentació establida en la base 6, a la sol·licitud d'esta modalitat d'ajuda s'han d'adjuntar:
a) Dossier amb els espectacles que es duran de gira amb la fitxa artística.
b) Calendari de la gira i representacions previstes, amb els certificats que les acrediten. S'hi ha d'indicar la comunitat autònoma o el país on es duran a terme les representacions.
c) Pressupost detallat dels ingressos i de les despeses de la gira. S'hi ha d'especificar la partida destinada a contractacions artístiques, si és el cas, per dia de treball.
d) Informe sobre les contractacions artístiques i de tècnics fetes l'any 2010. L'acreditació de les contractacions s'ha de fer aportant les cotitzacions a la Seguretat Social fetes per l'empresa en l'exercici indicat (TC1, TC2 i, si escau, TC/19), i en el cas de servicis prestats per artistes o tècnics autònoms, les factures abonades.
e) Memòria de les activitats artístiques realitzades durant el 2010, amb les produccions i les gires d'espectacles de dansa.
f) Fitxa inclosa com a annex VI, degudament emplenada i firmada.
25. Criteris de valoració
25.1. La valoració de les sol·licituds presentades s'ha de fer d'acord amb la informació indicada en la base anterior i els criteris següents:
- Projecte de gira i acreditació de les representacions: fins a 70 punts. En este apartat es tindrà en compte també la contribució al foment de l'ocupació en el sector i la implicació en el projecte de recursos humans de la Comunitat Valenciana (la participació de professionals, equips tècnics o artístics residents a la Comunitat Valenciana).
- Contractacions artístiques i de tècnics fetes el 2010: fins a 20 punts. En este apartat es valoraran fonamentalment els dies de contractació i el fet que la retribució s'adeqüe al mercat.
- Memòria d'activitats: fins a 10 punts.
25.2. La concessió de les ajudes requerirà l'obtenció d'un mínim de 50 punts; si no s'arriba a esta puntuació, es desestimarà la sol·licitud d'ajuda.
CAPÍTOL III
Ajudes a entitats sense ànim de lucre
26. Finalitat de les ajudes
Esta modalitat d'ajudes té com a finalitat potenciar les activitats de dansa que realitzen les associacions i entitats sense ànim de lucre integrades principalment per professionals de la dansa i orientades a la promoció i difusió de la dansa i a la creació de nous públics, o similars, especialment les federacions o agrupacions que duen a terme les seues activitats en tot el territori de la Comunitat Valenciana.
27. Nombre d'ajudes
Dins dels límits establits en la base 4.2 per a esta modalitat d'ajudes, el nombre d'ajudes concedides no pot excedir les tres.
28. Beneficiaris
Les associacions i entitats sense ànim de lucre que tinguen establiment permanent a la Comunitat Valenciana, sempre que els seus fins tinguen relació directa amb la dansa professional.
29. Documentació específica
A més de la documentació establida en la base 6, a la sol·licitud d'esta modalitat d'ajuda s'han d'adjuntar:
a) Projecte que es proposen realitzar, on s'han d'indicar:
- Objectius i destinataris del projecte.
- Activitats que s'han de realitzar, dates previstes i mitjans materials, humans i tècnics de què es disposa.
b) Pressupost detallat de les despeses del projecte i d'altres subvencions o recursos amb què es finance a més de la subvenció.
c) Memòria de les activitats realitzades en l'exercici de 2010 per l'associació o entitat.
30. Criteris de valoració
30.1. La valoració de les sol·licituds presentades s'ha de fer segons els criteris següents:
- Projecte de les activitats que s'han de realitzar en l'exercici 2011. Fins a 50 punts.
- Memòria de l'exercici 2010 de l'associació o entitat i resultats obtinguts en la gestió dels seus projectes. Fins a 25 punts.
- Incidència del projecte que presenten sobre els coreògrafs, els ballarins, les companyies i el públic de la Comunitat Valenciana. Fins a 25 punts.
30.2. La concessió d'estes ajudes requerirà l'obtenció d'un mínim de 50 punts en este apartat; si no s'arriba a esta puntuació, es desestimarà la sol·licitud d'ajuda.